বেভারলি অ্যাণ্ডারসন

**বেভারলি জ্যাকস অ্যাণ্ডারসন** (জন্ম: ১০ সেপ্টেম্বর, ১৯৪৩) একজন আমেরিকান গণিতবিদ এবং কলম্বিয়া ডিস্ট্রিক্ট বিশ্ববিদ্যালয়ের এমেরিটাস অধ্যাপক। ১৯৯০-এর দশকে তিনি ন্যাশনাল একাডেমি অফ সায়েন্সেসে ম্যাথমেটিক্যাল সায়েন্সেস এডুকেশন বোর্ডের মাইনরিটি প্রোগ্রামের পরিচালক হিসেবে কাজ করেছিলেন এবং *মেকিং ম্যাথমেটিক্স ওয়ার্ক ফর মাইনরিটিজ* কর্মসূচীর নেতৃত্ব দিয়েছিলেন।

## প্রাথমিক জীবন এবং শিক্ষা
অ্যাণ্ডারসন নিউ অর্লিন্সের ৭ম ওয়ার্ডে বর্ণ বৈষম্যের  যুগে বড় হয়ে উঠেছেন। তিনি অ্যালভিন জোসেফ এবং ডরোথি অ্যানের ঘরে জন্মগ্রহণ করেন, তাঁর বাবা মা কখনও উচ্চ বিদ্যালয়ের গণ্ডী পার হতে পারেন নি। অ্যাণ্ডারসন ভ্যালেনা সি. জোন্স স্কুলে পড়াশোনা করেন, এটি একটি প্রাথমিক বিদ্যালয়। তিনি আফ্রিকান-আমেরিকানদের জন্য একটি উচ্চ বিদ্যালয়ে পড়াশোনা করেন, যেখানে তিনি গণিতে দক্ষতা অর্জন করেন। তিনি ডিলার্ড বিশ্ববিদ্যালয় থেকে গণিতে স্নাতক ডিগ্রি অর্জন করেন। স্নাতকোত্তর স্কুলের জন্য হাওয়ার্ড বিশ্ববিদ্যালয়ে চলে যাওয়ার সময় তিনিই ছিলেন তাঁর পরিবারের প্রথম সদস্য যিনি নিউ অর্লিন্স ছেড়ে বেরিয়ে যান। তিনি ১৯৭৮ সালে আমেরিকার ক্যাথলিক বিশ্ববিদ্যালয় থেকে পিএইচডি সম্পন্ন করেন।

## গবেষণা এবং কর্মজীবন
অ্যাণ্ডারসন ১৯৬৯ সালে ইউনিভার্সিটি অফ দ্য ডিস্ট্রিক্ট অফ কলম্বিয়াতে গণিত পড়ানো শুরু করেন। তাঁকে হোয়াইট হাউস ইনিশিয়েটিভ ফর হিস্টোরিক্যালি ব্ল্যাক কলেজেস অ্যাণ্ড ইউনিভার্সিটিজ থেকে একটি অনুষদ পুরস্কার প্রদান করা হয়। তিনি ১৯৮৮ সালে ন্যাশনাল একাডেমি অফ সায়েন্সেসের ন্যাশনাল রিসার্চ কাউন্সিলে যোগদানের জন্য ছুটি নেন, যেখানে তিনি *মেকিং ম্যাথমেটিক্স ওয়ার্ক ফর মাইনরিটিজ* কর্মসূচী চালু করেন। এই কর্মসূচীটির তিনটি লক্ষ্য ছিল: গণিতে সংখ্যালঘু শিক্ষার্থীদের প্রয়োজনীয়তার প্রতি জাতীয় মনোযোগ আকর্ষণ করা, সংখ্যালঘু শিক্ষার্থীদের জন্য গণিত শিক্ষায় সর্বোত্তম অনুশীলন চিহ্নিত করা এবং গণিত শিক্ষার উন্নতির জন্য একটি জাতীয় কৌশল ও জোট তৈরি করা। সংখ্যালঘুদের গণিতে দক্ষতা অর্জনে কিভাবে সহায়তা করা যায় সে সম্পর্কে ধারণা ভাগ করে নেওয়ার জন্য তিনি দেশজুড়ে একাধিক কর্মশালা পরিচালনা করেছিলেন,। অ্যাণ্ডারসন যুক্তি দিয়েছিলেন যে, ইউরোপীয় ঐতিহ্যের অনুসারী শিক্ষার্থীদের প্রতি পক্ষপাতদুষ্ট সাংস্কৃতিক প্রভাবকে স্বীকার না করে গণিত শিক্ষা দেওয়া হলে, তা অশ্বেতকায় মানুষদের উল্লেখযোগ্যভাবে সুবিধাবঞ্চিত করতে পারে।

অ্যাণ্ডারসন শনাক্ত করেন যে দুই বছরের কলেজ প্রোগ্রামে ভর্তি হওয়া সংখ্যালঘু শিক্ষার্থীদের স্নাতক ডিগ্রি অর্জনের সম্ভাবনা চার বছরের প্রোগ্রামে ভর্তি হওয়া শিক্ষার্থীদের তুলনায় ২০% কম। তিনি জোর দিয়ে বলেন যে স্কুল গণিত প্রোগ্রামগুলির দীর্ঘমেয়াদ বজায় রাখা প্রয়োজন, যাতে ম্যাগনেট স্কুলগুলি শিক্ষকতা পেশাকে সমর্থন করে এবং চার বছরের কলেজ প্রোগ্রামগুলির জন্য ব্যাপকভাবে পরিচালিত হয়।

কলাম্বিয়া ডিস্ট্রিক্ট বিশ্ববিদ্যালয়ে ৪০ বছরের কর্মজীবনে, অ্যাণ্ডারসন গণিতের অধ্যাপক, গণিত বিভাগের চেয়ার এবং কলেজ অফ আর্টস অ্যাণ্ড সায়েন্সেসের ডিন ছিলেন। ১৯৯৭ সালে তাঁকে প্রোভোস্ট এবং একাডেমিক অ্যাফেয়ার্সের ভাইস প্রেসিডেন্ট করা হয়; তবে যথাযথ অনুসন্ধান ছাড়াই এই নিয়োগ করা হয়েছে বলে মনে করা হলে ১৯৯৯ সালে প্রোভোস্ট হিসেবে তাঁর নিয়োগ বাতিল করা হয়। তিনি ন্যাশনাল একাডেমি অফ সায়েন্সেস গণিত শিক্ষা প্রোগ্রামের পরামর্শদাতা হিসেবে থেকে যান এবং ২০০০ সালে এভরিবডি কাউন্টস রিপোর্টের পরামর্শদাতা হিসেবে দায়িত্ব পালন করেন। ২০১৩ সালে অ্যাণ্ডারসন প্রিন্স জর্জ'স কাউন্টি স্কুল বোর্ডে নিযুক্ত হন।

## তথ্যসূত্র

বিষয়শ্রেণী:২১শ শতাব্দীর মার্কিন গণিতবিদ
বিষয়শ্রেণী:হাওয়ার্ড বিশ্ববিদ্যালয়ের প্রাক্তন শিক্ষার্থী
বিষয়শ্রেণী:ডিলার্ড বিশ্ববিদ্যালয়ের প্রাক্তন শিক্ষার্থী
বিষয়শ্রেণী:২০শ শতাব্দীর মার্কিন গণিতবিদ
বিষয়শ্রেণী:২০শ শতাব্দীর মার্কিন নারী গণিতবিদ
বিষয়শ্রেণী:২১শ শতাব্দীর মার্কিন নারী গণিতবিদ
বিষয়শ্রেণী:জীবিত ব্যক্তি
বিষয়শ্রেণী:১৯৪৩-এ জন্ম